གསལ་བསྒྲགས་ནང་རྒྱ་ནག་གིས་བོད་ལ་བཙན་འཛུལ་དང་འབྲེལ་ནས་འཁོད་དོན།དེ་ཡང་དུས་ཡུན་ལོ་ངོ་སྟོང་ཕྲག་དུ་མའི་རིང་འཛམ་གླིང་གི་ཡང་རྩེར་སྟོབས་འབྱོར་མངའ་ཐང་རྒྱས་པའི་བོད་བཙན་པོའི་རྒྱལ་རབས་རིམ་བྱུང་དང་།དེ་རྗེས་བོད་སིལ་བུར་འཐོར་བའི་རྗེས་ནས་རིམ་བཞིན་དགའ་ལྡན་ཕོ་བྲང་གི་སྲིད་གཞུང་བར་འཚེ་མེད་ཞི་བའི་བསྟི་གནས་སུ་ཆགས་པའི་བོད་རྒྱལ་ཁབ་ལ་སྤྱི་ལོ་༡༩༤༩ལོར་རྒྱ་དམར་དྲག་པོའི་སྲིད་གཞུང་གིས་བཙན་འཛུལ་བྱེད་འགོ་ཚུགས་པ་དང་།སྤྱི་ལོ་༡༩༥༩ལོར་བོད་ས་ཁྱོན་ཡོངས་དབང་བསྒྱུར་བྱས་ཡོད།སྐབས་དེའི་ལོ་ངོ་བཅུ་ལྷག་གི་དྲག་པོའི་བཙན་འཛུལ་བྱས་པའི་བརྒྱུད་རིམ་ནང་བོད་ཀྱི་དགོན་སྡེ་སྟོང་ཕྲག་གཏོར་བཅོམ་དང་།བླ་སྤྲུལ་གྱིས་གཙོས་བོད་མི་སེར་སྐྱ་རྒན་གཞོན་གྲངས་ལས་འདས་པ་དམར་གསོད།འཛིན་བཟུང།བཙོན་འཇུགམནར་གཅོད་སོགས་ཚད་ལས་འདས་པ་བཏང་ཡོད།ལྷག་པར་དུ་སྤྱི་ལོ་༡༩༥༩ཟླ་བ་༣ནང་བོད་མིའི་བླ་ན་མེད་པའི་དབུ་ཁྲིད་དང་མགོན་སྐྱབས་༸སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་གི་སྐུ་ཕྱཱར་གནོད་པའི་ལས་ངན་རྩོམ་རྩིས་ཀྱིས་༸གོང་ས་མཆོག་རྒྱ་ཡི་དམག་སྒར་ནང་གདན་ཞུའི་འཆར་གཞི་བཏིང་བ་བོད་མི་མང་ནས་ཤེས་རྟོགས་བྱུང་བར་བརྟེན།རྒྱ་དམར་གྱི་ཧམ་སེམས་དང་བཙན་གནོན་ལ་བཟོད་ཐབས་བྲལ་ཏེ་སྤྱི་ལོ་༡༩༥༩ཟླ་བ་༣ཚེས་༡༠ཉིན་བོད་ཀྱི་རྒྱལ་ས་ལྷ་སར་ཡོད་པའི་ཆོལ་གསུམ་བོད་མི་ཁྲི་ཚོ་རྒལ་བས་ལྷག་བསམ་དང་སྙིང་སྟོབས་ཆེན་པོས་༸གོང་ས་མཆོག་གི་སྐུ་ཕྱཱར་སྲུང་སྐྱོབ་དང་རྒྱ་གཞུང་གི་དབང་བསྒྱུར་ལ་ངོ་རྒོལ་སྒེར་ལངས་ཀྱིས་༸གོང་ས་མཆོག་སྐུ་ཚེ་བརྟན་པ་དང་།བོད་རང་བཙན་ཡིན།རྒྱ་དམར་བོད་ནས་ཕྱིར་རྒྱུགས་ཤིག་སོགས་ཀྱི་འབོད་ཚིགས་བསྒྲགས་ཡོད་པར།རྒྱ་གཞུང་གི་དམར་དམག་ནས་མེ་མདའ་དང་མེ་སྒྱོགས་ཀྱི་དྲག་ཆར་ཕབས་ཏེ་ཁྲག་དྲི་བྲོ་བའི་དྲག་གནོན་བྱས་ཡོད་ཅེས་འཁོད་འདུག